b"\n_START_ARTICLE_\nBatalla de Luzzara\n_START_SECTION_\nLa invasi\xc3\xb3 imperial dels territoris hisp\xc3\xa0nics d'It\xc3\xa0lia\n_START_PARAGRAPH_\nA It\xc3\xa0lia l'emperador prengu\xc3\xa9 la iniciativa i a comen\xc3\xa7aments de l'estiu un ex\xc3\xa8rcit imperial sota el comandament del Pr\xc3\xadncep Eugeni de Savoia aconsegu\xc3\xad de la neutral Rep\xc3\xbablica de Ven\xc3\xa8cia autoritzaci\xc3\xb3 per travessar el seu territori. D'aquesta manera les tropes imperials aconseguiren penetrar a la vall del riu Po el 28 de maig prenent per sorpresa als ex\xc3\xa8rcits borb\xc3\xb2nics.\n_START_SECTION_\nPrimera derrota borb\xc3\xb2nica i replegament\n_START_PARAGRAPH_\nAmbd\xc3\xb3s ex\xc3\xa8rcits es mantingueren diversos dies expectants mentre es vigilaven, per\xc3\xb2 la nit del 8 de juliol del 1701 el Pr\xc3\xadncep Eugeni de Savoia sorprengu\xc3\xa9 novament el Mariscal Nicolas Catinat al travessar el riu Adige, atacant l'a\xc3\xafllada cavalleria borb\xc3\xb2nica el 9 de juliol que fou derrotada a la Batalla de Carpi. _NEWLINE_Els ex\xc3\xa8rcits borb\xc3\xb2nics es replegaren rere el riu Oglio adoptant una posici\xc3\xb3 defensiva, per\xc3\xb2 de resultes de la derrota el comandant en cap Nicolas Catinat fou destitu\xc3\xaft i rellevat pel Duc de Villeroy. Aquest, sense gaires dots militars per\xc3\xb2 desitj\xc3\xb3s de complaure Llu\xc3\xads XIV de Fran\xc3\xa7a per haver-lo nomenat, travess\xc3\xa0 triomfal el riu Oglio desitj\xc3\xb3s de presentar batalla als ex\xc3\xa8rcits imperials.\n_START_SECTION_\nContraofensiva i nova derrota borb\xc3\xb2nica\n_START_PARAGRAPH_\nEl Duc de Villeroy, sense gaires dots militars per\xc3\xb2 desitj\xc3\xb3s de complaure Llu\xc3\xads XIV de Fran\xc3\xa7a per haver-lo nomenat, travess\xc3\xa0 triomfal el riu Oglio ansi\xc3\xb3s per presentar batalla als ex\xc3\xa8rcits imperials. El Pr\xc3\xadncep Eugeni de Savoia adopt\xc3\xa0 una posici\xc3\xb3 defensiva i quan les tropes es llan\xc3\xa7aren a un atac frontal, foren derrotades. A causa d'aquest frac\xc3\xa0s, el mariscal borb\xc3\xb2nic orden\xc3\xa0 a les seves tropes d'acampar a Urago esperant que el Pr\xc3\xadncep Eugeni de Savoia sort\xc3\xads de la seva posici\xc3\xb3 defensiva i poder lliurat una batalla a camp obert, aprofitant la seva superioritat num\xc3\xa8rica, per\xc3\xb2 transcorregut dos mesos sense i amb dificultats d'aprovisionament creixents, les tropes borb\xc3\xb2niques hagueren d'aixecar el camp i travessar riu Oglio, per replegar-se a les seves bases de Cremona.\n_START_SECTION_\nFrac\xc3\xa0s imperial en l'assalt a Cremona\n_START_PARAGRAPH_\nL'1 de febrer del 1702 el Pr\xc3\xadncep Eugeni de Savoia va intentar assaltar Cremona per sorpresa gr\xc3\xa0cies a la informaci\xc3\xb3 que li havia subministrat un sacerdot cat\xc3\xb2lic. un grup selecte de granders s'infiltraren a la ciutat i obriren una antiga porta de les muralles, per\xc3\xb2 malgrat la r\xc3\xa0pida ocupaci\xc3\xb3 de moltes casernes militars, les tropes borb\xc3\xb2niques pogueren reaccionar i les tropes imperials es retiraren. Malgrat el frac\xc3\xa0s de l'operaci\xc3\xb3, el Pr\xc3\xadncep Eugeni de Savoia pogu\xc3\xa9 capturar el comandant en cap de les tropes borb\xc3\xb2niques al front d'It\xc3\xa0lia, el Duc de Villeroy, que fou substitu\xc3\xaft pel Duc de Vend\xc3\xb4me.\n_START_SECTION_\nArribada de Felip V al front d'It\xc3\xa0lia\n_START_PARAGRAPH_\nEl 12 de juliol del 1702 Felip V d'Espanya, que aleshores comptava amb dinou anys, arrib\xc3\xa0 a Cremona amb un contingent de 2.000 homes que s'incorpor\xc3\xa0 a les forces de l'alian\xc3\xa7a borb\xc3\xb2nica. A aquestes tropes tamb\xc3\xa9 s'hi un\xc3\xad un petit contingent del Pr\xc3\xadncep de Vaud\xc3\xa9mont, governador del Ducat de Mil\xc3\xa0.\n_START_SECTION_\nLa batalla\n_START_PARAGRAPH_\nL'ex\xc3\xa8rcit imperial comptava amb uns efectius inferiors en nombre per\xc3\xb2 comptava amb el suport de la poblacio'milanesa que desitjava posar fi al domini borb\xc3\xb2nic. En les files imperials s'hi trobava el mariscal de camp imperial Charles Thomas de Lorraine-Vaud\xc3\xa9mont, fill de Charles Henri de Lorraine-Vaud\xc3\xa9mont.,_NEWLINE_En les seves mem\xc3\xb2ries, el Duc de Saint-Simon explica que el 15 d'agost del 1702 cap a les 4 hores de la tarda, els ex\xc3\xa8rcits van arribar a amdues parts d'un dic del riu Po sense aparentment tenir coneixement de la pres\xc3\xa8ncia de l'enemic. Segons altres autors, el Pr\xc3\xadncep Eugeni de Savoia, amant de la sorpresa, hauria arribat el primer per parar una emboscada a les tropes borb\xc3\xb2niques._NEWLINE_No se sap quin dels dos ex\xc3\xa8rcits va obrir el foc, per\xc3\xb2 el que s\xc3\xad que \xc3\xa9s segur \xc3\xa9s que l'ex\xc3\xa8rcit franc\xc3\xa8s va haver de combatre en ordre de marxa i no en ordre de batalla. El combat va ser molt violent i nom\xc3\xa9s la nit pos\xc3\xa0 fi a les hostilitats, moment que aprofitaren ambd\xc3\xb3s ex\xc3\xa8rcits per fortificar les seves posicions.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEl resultat de la batalla fou incert. Tant a Par\xc3\xads com a Viena se celebraren misses per la vict\xc3\xb2ria que ambd\xc3\xb3s b\xc3\xa0ndols s'atribu\xc3\xafen. Despr\xc3\xa9s de la batalla, els dos ex\xc3\xa8rcits van continuar molt a prop l'un de l'altre a l'espera d'un error del contrari per presentar batalla. Per\xc3\xb2 a l'acostar-se l'hivern, les tropes franceses retornaren a les seves bases deixant la regi\xc3\xb3 el 4 de novembre del 1702._NEWLINE_La Batalla de Luzzara marca la fi de la primera campanya militar de la Guerra de Successi\xc3\xb3 Espanyola. A partir del 1703 el centre de les operacions militars es despla\xc3\xa7ar\xc3\xa0 al continent. El front itali\xc3\xa0 de la guerra no es reactivar\xc3\xa0 de nou fins al 1705, quan les tropes imperials tornaran a l'ofensiva sobre els territoris hisp\xc3\xa0nics a la pen\xc3\xadnsula italiana."